DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Keď Komisia 25. novembra 2021 prijala svoj návrh, ktorý bol neskôr prijatý ako odporúčanie Rady (EÚ) 2022/107 o koordinovanom prístupe na uľahčenie bezpečného voľného pohybu počas pandémie COVID-19, epidemiologická situácia týkajúca sa pandémie COVID-19 bola výrazne iná ako dnes. V tom čase v Únii stále prevládal variant delta, ktorý vyvolával značné obavy. O viac než desať mesiacov neskôr sa dominantným variantom v Únii (v podobe rôznych subvariantov) stal vysoko prenosný variant omikron.

Omikron vedie v porovnaní s predchádzajúcim variantom delta k menej závažnému priebehu ochorenia, čo možno aspoň čiastočne pripísať ochrannému účinku očkovania a predchádzajúcej infekcie. V dôsledku toho a v kombinácii s touto vyššou mierou ochrany je tlak na systémy zdravotnej starostlivosti momentálne na zvládnuteľnej úrovni, a to aj v čase krátkodobých vrcholov epidémie, ako bola napríklad vlna spôsobená subvariantmi omikron BA.4 a BA.5 v priebehu leta 2022.

Ako Komisia neustále zdôrazňuje, akékoľvek obmedzenia voľného pohybu zavedené v reakcii na pandémiu COVID-19 nesmú presahovať rámec toho, čo je nevyhnutne potrebné na ochranu verejného zdravia. Ako sa uvádza v bodoch 1 a 2 odporúčania (EÚ) 2022/107, všetky takéto opatrenia by sa mali v súlade so zásadami nevyhnutnosti a primeranosti zrušiť hneď, keď to umožní epidemiologická situácia. Do augusta 2022 členské štáty zrušili všetky opatrenia ovplyvňujúce voľný pohyb osôb v Únii vrátane požiadavky pre cestujúcich mať digitálny COVID preukaz EÚ.

S cieľom zohľadniť aktuálnu situáciu Komisia navrhuje upraviť prístup stanovený v odporúčaní (EÚ) 2022/107. V tomto odporúčaní by sa malo predovšetkým zdôrazňovať, že v tomto štádiu pandémie by členské štáty v zásade nemali zavádzať žiadne obmedzenia voľného pohybu osôb súvisiace s pandémiou z dôvodu ochrany verejného zdravia. Vlna z leta 2022 je príkladom toho, ako vysoká cirkulácia vírusu spôsobená vznikom nového znepokojujúceho variantu nemusí nutne viesť k výraznému tlaku na vnútroštátne systémy zdravotnej starostlivosti. Zvýrazňuje sa tým dôležitosť obozretného prístupu pri zvažovaní zavedenia cestovných obmedzení na základe počtu prípadov alebo v prípade prítomnosti nového variantu.

Zároveň ako uvádza Komisia vo svojom oznámení z 2. septembra 2022, globálna pandémia COVID-19 sa ešte neskončila. Nie je možné vylúčiť nové vlny infekcií, ktoré môžu spôsobiť zhoršenie epidemiologickej situácie, a to aj v dôsledku vzniku nových znepokojujúcich variantov. Podľa správy Európskeho centra pre prevenciu a kontrolu chorôb (ECDC) zo 7. októbra 2022 epidemiologická situácia naznačuje nárast prenosu vo väčšine členských štátov, no bez náznaku zmien v distribúcii cirkulujúcich variantov. Komisia preto vyzvala členské štáty, aby pokračovali v koordinácii úsilia pri plánovaní pripravenosti v celej Únii. V rámci tohto úsilia Európsky parlament a Rada 29. júna 2022 predĺžili obdobie uplatňovania nariadenia (EÚ) 2021/953 o digitálnom COVID preukaze EÚ do 30. júna 2023.

Predĺžením rámca digitálneho COVID preukazu EÚ sa zaručí, že občania Únie budú môcť naďalej využívať výhody interoperabilných a vzájomne uznávaných potvrdení o očkovaní proti ochoreniu COVID-19, o vykonaní testu a prekonaní tohto ochorenia v situáciách, v ktorých by členské štáty mohli považovali za potrebné dočasne opäť zaviesť určité obmedzenia voľného pohybu z dôvodu ochrany verejného zdravia. Zároveň je dôležité zdôrazniť, že nariadenie (EÚ) 2021/953 v žiadnom prípade neukladá členským štátom povinnosť v súvislosti s uplatňovaním práva na voľný pohyb vyžadovať dôkaz o očkovaní, vykonaní testu alebo prekonaní ochorenia.

Ak sa členský štát v reakcii na výrazné zhoršenie epidemiologickej situácie predsa len domnieva, že obmedzenia voľného pohybu sú potrebné na ochranu verejného zdravia a primerané, tieto obmedzenia by sa mali obmedziť výhradne na požiadavku, aby mali cestujúci platný digitálny COVID preukaz EÚ. Pri stanovovaní toho, či by sa situácia mala kvalifikovať ako výrazné zhoršenie epidemiologickej situácie, by členské štáty mali zohľadniť predovšetkým tlak na ich systém zdravotnej starostlivosti v dôsledku ochorenia COVID-19, najmä z hľadiska počtu prijatých pacientov a pacientov hospitalizovaných v nemocniciach a na jednotkách intenzívnej starostlivosti. ECDC v tejto súvislosti uverejňuje príslušné údaje o vývoji epidemiologickej situácie.

Vzhľadom na to, že domáce faktory za normálnych okolností viac ovplyvňujú epidemiologickú situáciu ako cezhraničné cestovanie, by členské štáty mali takisto posúdiť, či je pravdepodobné, že takéto obmedzenia budú mať pozitívny vplyv na epidemiologickú situáciu vrátane výrazného zníženia tlaku na vnútroštátne systémy zdravotnej starostlivosti. V takýchto situáciách môžu byť pri spomaľovaní šírenia ochorenia COVID-19 namiesto cestovných obmedzení účinné vnútroštátne nefarmaceutické opatrenia, ako je nosenie rúška, vetranie a obmedzenie fyzického kontaktu, ak sa vykonajú včas a komplexne a ak ich spoločnosť uplatní v dostatočnej miere.

Pokiaľ ide o možnú požiadavku mať platný digitálny COVID preukaz EÚ, zmeny zavedené v nariadení Európskeho parlamentu a Rady (EÚ) 2022/1034 by sa mali v odporúčaní (EÚ) 2022/107 zohľadniť. V prvom rade treba objasniť, že iné členské štáty môžu uznávať digitálne COVID preukazy EÚ vydané osobám, ktoré sa zúčastňujú na klinickom skúšaní vakcín proti ochoreniu COVID-19, a zrušiť pre ne obmedzenia voľného pohybu. Na účely uľahčenia výkonu práva na voľný pohyb občanov Únie, ktorí boli zaočkovaní vakcínou proti ochoreniu COVID-19, v prípade ktorej sa skončil proces WHO na zaradenie do zoznamu na núdzové použitie, by sa malo členským štátom zároveň odporučiť, aby akceptovali digitálne COVID preukazy EÚ vydané na základe podania takýchto vakcín. Okrem toho teraz možno vydávať potvrdenia o vykonaní testu a potvrdenia o prekonaní ochorenia na základe laboratórnych antigénových analýz.

Vzhľadom na ich osobitnú situáciu alebo plnenie úloh zásadného významu by sa určité kategórie cestujúcich mali oslobodiť od prípadnej požiadavky mať digitálny COVID preukaz EÚ. Vzhľadom na aktuálnu bezpečnostnú situáciu je dôležité, aby boli v tomto zozname výslovne zahrnutí diplomati, pracovníci medzinárodných organizácií, osoby pozvané medzinárodnými organizáciami, ktorých fyzická prítomnosť je potrebná na riadne fungovanie týchto organizácií, vojenský personál, humanitárni pracovníci a pracovníci civilnej ochrany. Tento zoznam by mal zahŕňať aj osoby uvedené v článku 2 vykonávacieho rozhodnutia Rady (EÚ) 2022/382 a mal by byť v súlade s návrhom Komisie na odporúčanie Rady týkajúce sa koordinovaného prístupu k cestovaniu do Únie počas pandémia COVID-19. Súčasne by to však členským štátom nemalo brániť v tom, aby týmto kategóriám osôb ponúkli možnosť očkovania a testovania.

V záujme schopnosti rýchlej reakcie na novovznikajúce varianty SARS-CoV-2 by sa mala zachovať „núdzová brzda“, v rámci ktorej by sa mohli k digitálnemu COVID preukazu EÚ prijímať doplňujúce opatrenia. Na to, aby sa dosiahol súlad s uvedenými zmenami, je potrebné objasniť, že postup núdzovej brzdy by sa mohol použiť v reakcii na vznik nového znepokojujúceho variantu vírusu SARS-CoV-2 alebo jeho variantu vyžadujúceho si pozornosť s cieľom spomaliť jeho šírenie prostredníctvom cestovných obmedzení, získať čas na mobilizáciu núdzovej kapacity nemocníc a spustiť vývoj vakcín. Mohol by sa použiť aj v situáciách, keď sa epidemiologická situácia rýchlo a závažne zhorší spôsobom, ktorý naznačuje vznik nového znepokojujúceho variantu vírusu SARS-CoV-2 alebo jeho variantu vyžadujúceho si pozornosť.

Ak členský štát zavedie požiadavku na predloženie platného digitálneho COVID preukazu EÚ alebo ak prijme ďalšie opatrenia v súlade s postupom núdzovej brzdy, mal by o tom bezodkladne informovať Komisiu a ostatné členské štáty prostredníctvom siete integrovanej politickej reakcie na krízu (IPCR) a poskytnúť informácie o dôvodoch, očakávanom vplyve, nadobudnutí účinnosti a dĺžke trvania akýchkoľvek takýchto cestovných obmedzení. Mal by pritom uviesť aj informácie, prečo je zavedenie týchto cestovných obmedzení v súlade so zásadami nevyhnutnosti a primeranosti, napríklad z dôvodu osobitej geografickej situácie príslušného členského štátu alebo mimoriadnej zraniteľnosti jeho vnútroštátneho systému zdravotnej starostlivosti.

V záujme získania včasných, relevantných a reprezentatívnych informácií o vzniku a cirkulácii znepokojujúcich variantov vírusu SARS-CoV-2 alebo jeho variantov vyžadujúcich si pozornosť by členské štáty mali posúdiť cirkuláciu rôznych variantov SARS-CoV-2 v rámci komunity tak, že vyberú reprezentatívne vzorky na sekvenovanie, vykonajú genetickú charakterizáciu a nahlásia výsledky typizácie variantov v súlade s usmernením o sekvenovaní, ktoré vydalo ECDC.

Naďalej je dôležité zaistiť aj to, aby informácie o akýchkoľvek nových opatreniach boli čo najskôr verejne dostupné. Ako uviedla Komisia vo svojom oznámení z 2. septembra 2022, členské štáty by skutočne mali robiť maximum pre to, aby boli potenciálni cestujúci dobre informovaní o možných cestovných obmedzeniach, ktorým môžu čeliť pri vstupe do iného členského štátu. Webová platforma Re-open EU zostáva hlavným referenčným bodom pre každého, kto cestuje v rámci Únie.

Komisia zároveň navrhuje ukončiť semaforovú mapu, ktorú od prijatia odporúčania Rady (EÚ) 2020/1475 v októbri 2020 uverejňuje ECDC. S ohľadom na epidemiologický vývoj bola metodológia tejto mapy upravená vo februári 2021, júni 2021 a januári 2022. Jej posledná iterácia, ktorá používala 14-dňovú mieru oznámených prípadov váženú podľa zaočkovanosti, vychádzala zo skúseností s variantom delta. Vysoký počet infekcií spôsobených variantom omikron však viedol k tomu, že veľká časť mapy bola „tmavočervená“, hoci všetky členské štáty zrušili obmedzenia voľného pohybu. Keďže členské štáty upravili svoje režimy testovania, viacero regiónov bolo označených ako „tmavosivé“, keďže nahlasovaná miera testovania klesla pod hranicu stanovenú v odporúčaní (EÚ) 2022/107. Toto nové zameranie stratégií testovania smerom k reprezentatívnym vzorkám obyvateľstva sa v dohľadnej budúcnosti nezmení. V dôsledku toho semaforová mapa už viac primerane neodráža epidemiologickú situáciu v Únii. Na základe diskusií s členskými štátmi a Komisiou ECDC už v júli 2022 dočasne pozastavilo uverejňovanie tejto mapy.

V dôsledku toho Komisia zároveň navrhuje spolu so semaforovou mapou odstrániť aj odkazy na osobitné ďalšie opatrenia pre osoby cestujúce z „tmavočervených“ oblastí. ECDC bude v každom prípade naďalej uverejňovať údaje o relevantných epidemiologických indikátoroch. Naďalej tak bude možné porovnávať epidemiologickú situáciu v rôznych regiónoch, najmä v prípade jej zhoršenia.